Dalibor Karvay

Dalibor Karvay (* 24. júl  1985, Martin) je slovenský husľový virtuóz.

Zo života 
Od detstva preukazoval pozoruhodný hudobný talent. Vo veku troch rokov začal hrať na husliach pod vedením svojho otca. Už počas štúdia na Základnej umeleckej škole vo Vrútkach urobil niekoľko nahrávok pre Slovenský rozhlas v Bratislave. Absolvoval mimoriadne štúdium na Žilinskom konzervatóriu u prof. Bohumila Urbana a od roku 1999 študoval na Viedenskom konzervatóriu v triede svetoznámeho prof. Borisa Kuschnira. Zúčastnil sa taktiež viacerých majstrovských kurzov u uznávaných pedagógov – Eduard Grach, Mintscho Mintschev, Herman Krebbers.

Medzi jeho najvýznamnejšie úspechy patrí víťazstvo na stretnutí mladých hudobníkov v Córdobe (1996), cena Eurovízie – Grand Prix Mladý hudobník roka (2002), prvé miesto na súťaži Tibora Vargu (2003), cena Medzinárodnej tribúny mladých interpretov New Talent (2005), víťazstvo na súťaži Davida Oistracha v Moskve (2008).

Pozoruhodný bol aj koncert pre princa Charlesa z Walesu v roku 2003 vo Windsor Castle za spoluúčasti Mstislava Rostropoviča. Opakovane prijal pozvanie na Seiji Ozawa International Academy vo Švajčiarsku. V roku 2009 získal cenu ministra kultúry Slovenskej republiky za vynikajúce umelecké výsledky a úspešnú medzinárodnú reprezentáciu slovenského interpretačného umenia. Nadácia Tatra banky mu v roku 2011 udelila cenu „Mladý tvorca” v kategórii hudba. 

Ako sólista spolupracoval s renomovanými dirigentmi ako Leif Segerstam, Ion Marin, Hiroyuki Iwaki, Jaap van Zweden, Marek Janowski, Alexander Rahbari, Roman Kofman, Benjamin Wallfisch, Ondrej Lenárd, Oliver Dohnányi, Leoš Svárovský a ďalší. Medzi orchestre, s ktorými hral ako sólista, patria Rundfunk-Symfonie Orchester Berlin, English Chamber Orchestra, Camerata Salzburg, Orchestra Ensemble Kanazawa, Česká filharmonie, Nationaltheater-Orchester Mannheim, Radio-Symphonie Orchester Wien, Wiener Kammerorchester, Het Gelders Orkest, Solistes Européens, Luxembourg, Slovenská filharmónia, Symfonický orchester Slovenského rozhlasu, Štátny komorný orchester Žilina a mnohé ďalšie.

Intenzívne sa venuje aj komornej hre, pričom spolupracuje so špičkovými umelcami, ako Radek Baborák, Julian Rachlin, Wenzel Fuchs, Boris Kuschnir, Daniel Buranovský a iní. Od roku 2014 pôsobí pedagogicky na – Musik und Kunst Privatuniversität der Stadt Wien. Dalibor Karvay hrá na husliach vyrobených viedenskou husliarkou Juliou Mariou Pasch.

Ocenenia  
 1993 – Medzinárodná husľová sútaž Jaroslava Kociana, Ústí nad Orlicí (International Kocián Violin Competition) – 1. cena (ako sedemročný)
 1994 – Detský hudobný festival Jána Cikkera, Banská Bystrica – 1. cena
 1996 – Medzinárodná súťaž, Córdoba – 1. cena
 1996 – Talentárium, Zlín – 1. cena
 2002 – Medzinárodná súťaž Eurovision Young Musicians, Berlín – 1. cena
 2002 – Fidelio-Wettbewerb, Viedeň – 1. cena
 2003 – Medzinárodná husľová súťaž Tibora Vargu, Sion – 1. cena
 2005 – Medzinárodná tribúna mladých interpretov (UNESCO) v rámci BHS – 1. cena, držiteľ ocenenia New Talent
 2008 – Víťazstvo na súťaži Davida Oistracha v Moskve
 2009 – Cenu ministra kultúry Slovenskej republiky za vynikajúce umelecké výsledky a úspešnú medzinárodnú reprezentáciu slovenského interpretačného umenia. 
 2011 – Cena Nadácie Tatra banky „Mladý tvorca” v kategórii hudba
 2017 – Krištáľové krídlo za rok 2016 v kategórii hudba

Diskografia 
diskografia nie je úplná
 1995 Profil – Opus 912540-2, EAN 8584019 254026, CD,
 200? 55-členný orchester, Golden Violin – Zlaté husle -, CD – (Zlaté husle vedie Martin Sleziak, Miroslav Dvorský, Dalibor Karvay, Jiří Stivín)

Referencie

Iné projekty

Externé odkazy 
 Oficiálna stránka
 Dalibor Karvay na stránkach Hudobného centra
 Dalibor Karvay získal špičkové husle
 Karvay: Hra na husliach nie je sranda

Slovenskí huslisti
Huslisti rómskeho pôvodu
Slovenské osobnosti rómskeho pôvodu
Držitelia Krištáľového krídla
Osobnosti z Vrútok